Na temelju članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice na \_\_. sjednici održanoj \_\_\_\_\_\_\_\_\_ godine, donijelo je

**ODLUKU**

**o pogodnostima za osobe starije životne dobi s područja Grada Koprivnice**

**Članak 1.**

Ovom Odlukom o pogodnostima za osobe starije životne dobi s područja Grada Koprivnice (dalje: Odluka) utvrđuju se korisnici i prava koje iznad standarda osigurava Grad Koprivnica te uvjeti i postupak za njihovo ostvarivanje.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**Članak 2.**

Osoba starije životne dobi (u daljnjem tekstu: Korisnik) u smislu ove Odluke je osoba koja je navršila 65 godina života i koja ima prebivalište na području Grada Koprivnice.

**Članak 3.**

Popust na usluge koje su navedene u ovoj Odluci međusobno ne isključuju pogodnosti/popuste koje pružatelji usluga pružaju Korisnicima po osnovi statusa umirovljenika i osoba starije životne dobi, već se isti zbrajaju.

Popuste Korisnik može koristiti pri kupovini usluga iz članka 4. ove Odluke, isključivo za vlastite potrebe, a uz predočenje osobne iskaznice.

**Članak 4.**

Korisnik ima pravo na 50% popusta na sljedeće usluge u programima gradskih ustanova i tvrtki:

1. Kupnju mjesečne ulaznice za korištenje bazena na Bazenima Cerine, Miroslava Krleže 81, Koprivnica;
2. Kupnju mjesečne ulaznice za sve sportske programe za umirovljenike/osobe starije životne dobi u sklopu Sportskog centra na Bazenima Cerine, Miroslava Krleže 81, Koprivnica;
3. Kupnju kino ulaznice za sve vrste projekcija u Kinu Velebit, Zrinski trg 6, Koprivnica;
4. Kupnju ulaznice za predstave i koncerte koji se održavaju u dvorani „Domoljub“, a u organizaciji su Pučkog otvorenog učilišta Koprivnica, Starogradska 1, Koprivnica,
5. Troškove edukativnih i hobističkih kraćih programa Pučkog otvorenog učilišta Koprivnica.

Korisnik temeljem ove Odluke ima pravo na 50% popusta na kupnju ulaznice (godišnje, polugodišnje i jednokratne) udruge Nogometni klub „Slaven“, Ulica Mihovila P. Miškine 10, Koprivnica.

Korisnik temeljem ove Odluke ima pravo na besplatnu ulaznicu za izložbe koje se izvode u sklopu Muzeja grada Koprivnice, Trg dr. Leandera Brozovića 1, Koprivnica i galerijama Koprivnica, Mijo Kovačić, Galerija naivne umjetnosti u Hlebinama i Galerija skulptura Ivan Sabolić u Peterancu.

Korisnik temeljem ove Odluke ima pravo na podizanje jedne besplatne ulaznice za utakmice kod RK PODRAVKA s.d.d., Ulica Željka dr Selingera 3A, Koprivnica.

**Članak 5.**

Obrtnici i trgovačka društva koja posluju na području grada Koprivnice mogu se uključiti u pružanje pogodnosti temeljem ove Odluke, na način da uz predočenje osobne iskaznice Korisnik ostvaruje popust kod navedenih obrtnika i trgovačkih društva u visini koju isti svojom odlukom odrede neovisno o visini popusta koje daje Grad Koprivnica temeljem ove Odluke.

Grad Koprivnica će putem službene stranice Grada Koprivnice ([www.koprivnica.hr](http://www.koprivnica.hr)) objaviti listu obrtnika i/ili trgovačkih društava kod kojih se uz predočenje kartice može ostvariti pogodnost.

**Članak 6.**

Grad Koprivnica će putem službene stranice Grada Koprivnice i drugih sredstva javnog priopćavanja obavještavati građane o svim pogodnostima koje se mogu ostvariti temeljem ove Odluke.

**Članak 7.**

Grad Koprivnica će za troškove popusta iz članka 4. ove Odluke sa pružateljima navedenih usluga sklopiti ugovor temeljem kojeg će mu isti ispostavljati mjesečne račune prema stvarnoj količini pruženih usluga.

**Članak 8.**

Ova Odluka objavljuje se u „Glasniku Grada Koprivnice“, a stupa na snagu **01. siječnja 2025. godine.**

GRADSKO VIJEĆE

GRADA KOPRIVNICE

KLASA: 550-01/24-01/0008

URBROJ:

Koprivnica,

PREDSJEDNIK:

Ivan Pal, prof.

**Obrazloženje**

1. **Zakonska osnova**

Pravna osnova za donošenje Odluke o pogodnostima za osobe starije životne dobi s područja Grada Koprivnice (u daljnjem tekstu: „Odluke“) sadržana je u odredbi članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst i 1/18, 2/20 i 1/21) kojim je utvrđena nadležnost Gradskog vijeća Grada Koprivnice za donošenje općih akata.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Odlukom se utvrđuju korisnici i prava koje iznad standarda osigurava Grad Koprivnica te uvjeti i postupak ostvarivanja prava.

Svrha Odluke je potaknuti osobe starije životne dobi na aktivniji način života te da se smanji socijalna isključenost istih na području Grada Koprivnice.

Kroz aktivnosti navedene u Odluci cilj je potaknuti aktivaciju i kontinuirano sudjelovanje osoba starije životne dobi u društvenim, kulturnim i građanskim aktivnostima, te na taj način dati im osjećaj društvene korisnosti i pripadnosti. Osobe starije životne dobi će svojom uključenošću u raznim aktivnostima, svojim znanjima i iskustvom doprinijeti oblikovanju i razvoju zajednice.

Člankom 1. utvrđuje se što se propisuje Odlukom.

Člankom 2. propisano je tko može ostvariti prava koje iznad standarda osigurava Grad Koprivnica.

Člankom 3. propisano je da popust na usluge koje su navedene u Odluci međusobno ne isključuju pogodnosti/popuste koje korisnici ostvaruju po osnovi umirovljenika i osoba starije životne dobi, već se isti zbrajaju.

Člankom 4. propisano je da korisnik ima pravo na 50% popusta pri kupnji mjesečnih ulaznica za korištenje bazena na Bazenima Cerine, sportskih programa u sklopu Sportskog centra na Bazenima Cerine, kino ulaznice u Kinu Velebit, ulaznice za predstave i koncerte koji se održavaju u dvorani „Domoljub“ te troškove edukativnih i hobističkih kraćih programa Pučkog otvorenog učilišta Koprivnica. Korisnik ima pravo na 50% popusta na kupnju ulaznice udruge Nogometni klub „Slaven“ u Koprivnici. Navedenim člankom propisano je i da korisnik temeljem ove Odluke ima pravo na besplatnu ulaznicu za izložbe koje se izvode u sklopu Muzeja grada Koprivnice, galerijama Koprivnica, Mijo Kovačić, Galerija naivne umjetnosti u Hlebinama i Galerija skulptura Sabolić u Peterancu. Korisnik temeljem ove Odluke ima pravo i na podizanje jedne besplatne ulaznice za utakmice kod RK PODRAVKA s.d.d., Koprivnica.

Člankom 5. propisan je način ostvarivanja pogodnosti/popusta koje će korisnici ostvarivati temeljem Odluke.

Člankom 6. propisan je način obavještavanja građana o pogodnostima koje mogu ostvariti temeljem Odluke.

Člankom 7. propisano je da će Grad Koprivnica za troškove popusta sa pružateljima usluga sklopiti ugovor.

Člankom 8. propisuje gdje će se objaviti Odluka i kada stupa na snagu.

1. **Potrebna sredstva za provedbu akta**

Za provedbu ove Odluke sredstva će biti planirana u Proračunu Grada Koprivnice za 2025. godinu na PROGRAMU 3021 UNAPEĐENJE KVALITETE ŽIVOTA.

Slijedom navedenog, predlaže se Gradskom vijeću Grada Koprivnice donošenje Odluke o pogodnostima za osobe starije životne dobi s područja Grada Koprivnice.

Nositelj izrade: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić, dipl.soc.rad. Mišel Jakšić, dipl.oec.